72 år gammel kvinne dømt til tre års fengsel

DØMT TIL TRE ÅRS FENGSEL: Mishandlingssaken har vært tatt opp i Salten tingrett i Rydmarkgården i Bodø. Foto: ANDERS VANDERLOOCK/ NTB SCANPIX

Kone mishandlet mannen i 41 år

(VG Nett) Kvinnen (72) anmeldte ektemannen for trakassering. Da politiet startet etterforskningen ble saken snudd på hodet.

Thor Harald Henriksen

Kristine Hellem Aanstad

Oppdatert 31. mai 2012

Artikkelen er over åtte år gammel

Nå er den tidligere ustraffede kvinnen dømt til tre års ubetinget fengsel for både psykisk og fysisk mishandling. Dommen anses for å være enestående i Norge, skriver Avisa Nordland.

Det var en enstemmig Salten tingrett som har fastslått at kvinnen har jevnlig opptrådt voldelig, truende, og psykisk trakassert og krenket sin ektemann, uten foregående provokasjon fra mannen og flere ganger med barna til stede.

- Jeg har aldri vært borti en sak hvor det er snakk om så langvarig mishandling, forteller politiadvokat Jorild Steindal til VG Nett.

Slått med jernstang

Fornærmede døde tidligere i år. Salten tingrett fester lit til forklaringene ekteparets barn og familiens naboer har gitt, skriver avisen.

Tingretten mener det er bevist at kvinnen i perioden mellom 1969 og 2010 mishandlet mannen.

Kvinnen skal ifølge dommen jevnlig ha slått mannen med en jernstang, en lampefot og annet innbo. Hun skal også ha kastet gjenstander på mannen og spyttet på ham.

I dommen fastslår tingretten at «Mannen har i 41 år levd under et nærmest konstant terrorregime, preget av kontinuerlig utrygghet og frykt for vold og annen trakassering».

Nektet mat, toalett og dusj

Kvinnen skal også ha tvunget mannen sin til å bo i kjellerstuen, og begrenset hans tilgang til mat, toalett, dusj og telefon. Ifølge dommen skal hun i perioder også ha kastet posten og medisinene hans.

Klærne hans skal ha blitt klippet opp og kastet og ved flere anledninger ødela hun nattesøvnen for mannen og barna ved å opptre høylytt utagerende.

Det er på bakgrunn av forklaringene til ekteparets barn og familiens naboer at tingretten kom fram til dommen.

- Vi ser at tingretten har lagt til grunn det meste av det påtalemyndigheten la fram under rettssaken, og det er vi fornøyd med, sier Steindal til VG Nett.

Hun forteller at påtalemyndigheten la ned påstand om tre år og seks måneder før saken startet.

Avviser beskyldningene

Opprinnelig var det kvinnen som anmeldte mannen sin til politiet for å ha trakassert henne, men da etterforskningen startet ble saken snudd på hodet.

- Domfelte er overrasket og sjokkert over domresultatet. Min klient mener at det er hun som har blitt trakassert av mannen, men at hun ikke har blitt hørt av tingretten. I hennes øyne er dommen veldig ensidig, sier forsvarer Nils Aga til VG Nett.

Han forteller at kvinnen har bestemt at saken skal ankes.

Barna til paret står på farens side, noe den 72 år gamle kvinnen ikke kan forstå. Hun mener at det må være fordi mannen har matet dem med gal informasjon.

Publisert: 30.05.12 kl. 11:43 Oppdatert: 31.05.12 kl. 14:14